মুহম্মদ সিদ্দিক খান
মুহম্মদ সিদ্দিক খান বা এম এস খান বাংলাদেশের স্বাধীনতা পদক বিজয়ী শিক্ষাবিদ। তিনি ঢাকা বিশ্ববিদ্যালয়-এর গ্রন্থাগারিক থাকাকালীন সময়ে, ঢাকা বিশ্ববিদ্যালয়ে গ্রন্থাগার বিজ্ঞান বিভাগ চালু করে বাংলাদেশে গ্রন্থাগার ও তথ্য বিজ্ঞান পাঠের দ্বার উম্মোচন করেন। সরকার তাঁর এ অসামান্য অবদানের জন্য তাকেঁ ২০০৪ সালে বাংলাদেশ সরকারের সবচেয়ে বড় পদক স্বাধীনতা দিবস পুরস্কার(মরোণত্তর)-এ ভূষিত করেন। তাঁর এ অসামান্য অবদানের জন্য তাঁকে বাংলাদেশের গ্রন্থাগার ও তথ্য বিজ্ঞানের জনক বলা হয়
। তাঁর উদ্যোগ ও ঐকান্তিক প্রয়াসে বাংলাদেশের গ্রন্থাগার আন্দোলনকে একটি পর্যায়ে উন্নীত করা সম্ভব হয়েছে৷ এক কথায় তিনি ঢাকা বিশ্ববিদ্যালয়ের সাবেক গ্রন্থাগারিক, গ্রন্থাগার বিজ্ঞান বিভাগের প্রতিষ্ঠাতা চেয়ারম্যান এবং বাংলাদেশের গ্রন্থাগার আন্দোলনের পথিকৃত।
মুহম্মদ সিদ্দিক খান ১৯১০ সালে ২১ মার্চ বার্মা(মায়ানমার) এর রেঙ্গুন (ইয়াংগুন) শহরে সম্ভ্রান্ত মুসলিম পরিবারে জন্ম গ্রহণ করেন ৷ তাঁর পৈতৃক নিবাস টাঙ্গাইল জেলার নাগরপুর উপজেলায় ৷ জন্মসূত্রে তাঁর স্কুল জীবন কাটে রেঙ্গুনে ৷ ১৯২৫ সালে তিনি চারটি বিষয়ে লেটার মার্কসসহ বার্মার এন্ট্রাস পরীক্ষায় ৫ম স্থান অধিকার করে সরকারি বৃত্তি লাভ করেন এবং ১৯২৭ সালে রেঙ্গুন বিশ্ববিদ্যালয় হতে ইংরেজিতে লেটারসহ আই,এ পরীক্ষায় ৫ম স্থান অধিকার করেন ও 'জর্ডিন' পুরস্কার লাভ করেন ৷ ১৯২৯ সালে তিনি রেঙ্গুন বিশ্ববিদ্যালয় থেকে ইতিহাসে বি,এ অনার্স ডিগ্রী, ১৯৩১ সালে বি,এল ডিগ্রী এবং ১৯৩৬ সালে 'ইয়াকুব গনি স্বর্ণপদক'সহ এম, এ ডিগ্রী লাভ করেন ৷ তিনি কলকাতা বিশ্ববিদ্যালয়ের প্রথম পর্যায়ের বাঙালি মুসলমান গ্রাজুয়েটদের অন্যতম।
স্নাতক প্রোগ্রাম সম্পন্ন করে তিনি ১৯৩১ সালে রেঙ্গুন বিশ্ববিদ্যালয়ের ইতিহাস এবং রাষ্ট্রবিজ্ঞান বিভাগে প্রভাষক হিসেবে যোগদান করেন এবং দ্বিতীয় বিশ্বযুদ্ধ পর্যন্ত সেখানে অধ্যাপনা করেন। জাপানি সেনাবাহিনী কর্তৃক রেঙ্গুন অক্রান্ত হলে হলে তিনি রেঙ্গুন ছেড়ে বাংলাদেশে চলে আসেন। ১৯৪৩ সালে তিনি বাংলা সরকারের সিভিল ডিফেন্স বিভাগের একজন অফিসার হিসেবে যোগদান করেন। পরের বছর তিনি বাংলা সরকারের শিল্প অধিদপ্তরের অধীনে একজন লিয়াজোঁ অফিসার হিসেবে যোগদান করেন। 1946 সালে তিনি বেঙ্গল রেডক্রস সোসাইটির সাধারণ সম্পাদদের দায়িত্ব গ্রহণ করেন, 1947 সালে ভারত বিভাগের পূর্ব পর্যন্ত তিনি এ দায়িত্ব পালন করেন। তিনি 1950 সালে মানিকগঞ্জ দেবেন্দ্র কলেজে অধ্যক্ষ হিসেবে যোগদান করেন। এম.এস.খান 1953 সালে ঢাকা বিশ্ববিদ্যালয়ের তৎকালীন ভাইস-চ্যান্সেলর মোয়াজ্জেম হোসেন-এর সচিব হিসেবে ঢাকা বিশ্ববিদ্যালয়ে যোগদান করেন। এরপর তিনি উচ্চতর গবেষনার জন্য বিদেশ গমন করেন। দেশে প্রত্যাবর্তনের পর, তিনি 1956 সালে ঢাকা বিশ্ববিদ্যালয়ের কেন্দ্রীয় গ্রন্থাগারের গ্রন্থাগারিক হিসেবে যোগদান করেন, 1972 সালে অবসর গ্রহণের পূর্ব পর্যন্ত তিনি এ পদে অধিষ্ঠিত থাকেন। তিনি গ্রন্থাগার বিজ্ঞান বিষয়ে ডিপ্লোমা কোর্স চালু করেন এবং পূর্ব পাকিস্তান লাইব্রেরি এসোসিয়েশন প্রতিষ্ঠা করেন। 1959 সালে ঢাকা বিশ্ববিদ্যালয়ে গ্রন্থাগার বিজ্ঞান বিভাগ চালু হলে তিনি ওই বিভাগের চেয়ারম্যান হিসেবে নিযুক্ত হন। তিনি পূর্ব পাকিস্তান লাইব্রেরি এসোসিয়েশনের সহ-সভাপতি হিসেবে (1957, 1958 এবং 1968) মেয়াদে দায়িত্ব পালন করেন। এ ছাড়া তিনি লাইব্রেরী এসোসিয়েশনের সভাপতি হিসেবে বিভিন্ন মেয়াদে দায়িত্ব পালন করেন। তিনি পাকিস্তান লাইব্রেরি এসোসিয়েশন এর সাধারণ সম্পাদক হিসেবে 1962 থেকে 1965 সাল পর্যন্ত দায়িত্ব পালন করেন। তিনি 1957 সাল থেকে 1962 সাল পর্যন্ত এশিয়ান ফেডারেশন অব লাইব্রেরি এসোসিয়েশন-এর সহ-সভাপতি হিসেবে দায়িত্ব পালন করেন। এম.এস.খান লেখালেখির সঙ্গেও যুক্ত ছিলেন। তার লেখা অনেকগুলো বই প্রকাশিত হয়েছে। তিনি হলিডে এবং বাংলাদেশ অবজারভার পত্রিকায় কলাম লিখেছেন। তিনি প্রতিষ্ঠাতা সম্পাদক হিসেবে 1976 সাল পর্যন্ত ইস্টার্ন লাইব্রেরিয়ান সম্পাদনা করেছেন।
মৃত্যু: দীর্ঘ অসুস্থতার পর তিনি ১৯৭৮ সালের ১৩ই আগস্ট মৃত্যুবরণ করেন।
বাংলাদেশের গ্রন্থাগার দিবস: 2010 সালের 21 মার্চ ছিল মরহুম এম.এস.খানের জন্মশতবার্ষিকী, এ উপলক্ষে বাংলাদেশ লাইব্রেরি এসোসিয়েশন ‘21 মার্চকে’ বাংলাদেশের ‘গ্রন্থাগার দিবস’ হিসেবে ঘোষণা করে।